Manx2 lend 7100

Manx2 lend 7100 oli lennuõnnetus, kus halbade lennutingimuste (udu) ja piloodi lennuki üle kontrolli kaotamise tõttu maandus lennuk tagurpidi ning mille tagajärjel suri kuus inimest. Lennuõnnetus toimus 10. veebruaril 2011. Lennuki marsruut oli Põhja-Iirimaa linnast Belfastist Iirimaa suuruselt teise linna Corki. Lennuõnnetuse uurimine lõpetati 2014. aasta jaanuaris, siis avaldati uurimise lõpptulemus. See lennuõnnetus on siiani suurima hukkunute hulgaga lennuõnnetus Iirimaal.

Lennuk 
Lennuk, mis õnnetuses hävis, oli Hispaania päritolu Fairchild SA227-BC Metro III registreerimisnumbriga EC-ITP, c/n BC-789B. Lennuki omanik oli Hispaania pank ning lennuk oli liisitud firmale Air Lada. Lennuõnnetuse ajal oli lennuk 19-aastane. Selliseid lennukeid ehitati kokku 291. Esimene sedasorti lennuk tegi lennu 1969. aasta 26. augustil. Lennukeid toodeti aastatel 1969–2001. Lennuk oli kahemootorine ja lennukis oli 19 kohta.

Lennuki meeskond 
Lennuki esimene piloot oli 31-aastane Jordi Sola Lopez, kes oli pärit Hispaaniast Barcelonast. Teine piloot oli 27-aastane Andrew Cantle, kes oli pärit Sunderlandist Inglismaalt. Mõlemad piloodid olid tööl firmas nimega Air Lada. Jordi Sola Lopez oli lennanud kokku 1800 tundi, millest 1600 tundi oli ta lennanud lennukiga Fairchild Metro III. Teine piloot oli lennanud 539 tundi, millest 289 tundi oli ta lennanud lennukiga Fairchild Metro III. Mõlemad piloodid hukkusid lennuõnnetuses. Lennuõnnetuses süüdistas ennast ka kolmas piloot, 29-aastane Oliver Lee, kes oli eelnevalt lennanud samal liinil ja kes mõned päevad enne lennuõnnetust läks tööle firmasse Jet.com. Oliver Lee tegi paar kuud hiljem enesetapu. Lähedaste sõnul oli enesetapu motiiv see, et Oliver Lee tundis ennast lennuõnnetuses süüdi. Oliver Lee tundis, et lennukiga oleks pidanud lendama tema, kuna ta tundis lennukit paremini ja oleks saanud õnnetuse ära hoida.

Lennukis olnud reisijad 
Lennukis oli kümme reisijat, kellest neli surid ja kuus said haavata. Neli reisijat sai lennuõnnetuses raskelt vigastada, kaks neist pääsesid kergemate vigastustega. Viis reisijat olid pärit Inglismaalt, kellest hukkus kolm ja vigastada sai kaks. Iirimaalt olid pärit viis reisijat, kellest üks suri ja neli said vigastada.

Ajalugu 
Lend pidi väljuma Belfastist kell 7.50 ja jõudma Corki lennujaama kell 9.00. Tehniliste probleemide tõttu väljus lend aga kell 8.10. Kell 9.00 ei antud pilootidele maandumisluba, kuna nähtavus oli alla lubatud miinimumi. Lennuk lendas 45 minutit Corki lennujaama kohal ja sai alles 9.46 Corki lennujaama lennuliiklusteenindajatelt loa maanduda, kuna nähtavus oli 550 m, mis on lubatud miinimum. Kell 9.46 oli lennujaama lennuliiklusteenindajatel viimane kontakt lennu pilootidega ja nad andsid teada, et nähtavus on jälle alla miinimumi. Lennuk maandus kell 9.50 rajale number 17.

Lennuõnnetuse põhjus 
Lennuõnnetuse uurimine lõpetati 2014. aasta jaanuaris. Lennuõnnetuse põhjuseks olid halvad ilmastikuolud, täpsemalt udu. Kuigi hetkel, mil lennuliiklusteenindajad andsid pilootidele maandumisloa, oli nähtavus lubatud miinimumi juures, siis ajal, mil lennuk maandus, oli nähtavus jälle alla miinimumi. Lisaks kaotas piloot lennuki üle kontrolli. Kontrolli kaotamises oli süüdi piloot Andrew Cantle, kelle parema käe asendi järgi oletati, et tema tegeles lennuõnnetuse ajal lennuki otse hoidmisega. Lennukil autopilooti ei olnud. Leitud andmed näitasid, et esimese mootori kalle oli 9% ning teise kalle 0%. Selle tulemusena kaldus lennuk 40 kraadi vasakule ja hiljem, kui üks tiib maad puudutas, rullus lennuk selili.

Viited 

Lennuõnnetused